Karsten Lauritzen (V), 2009-04-17:
De ændringer af udlændingeloven, som vi diskuterer her i dag, har bl.a. til formål at gennemføre dele af den aftale, som regeringen lavede med Dansk Folkeparti sidste efterår.
Centralt i de lovændringer, som er i lovforslaget, er, at hvis en udlænding idømmes ubetinget frihedsstraf for overtrædelse af straffelovens almindelige voldsbestemmelse i § 244, skal der kunne ske en udvisning af vedkommende, uanset hvor lang tid den pågældende udlænding har opholdt sig i landet.
Det er en klar stramning i forhold til i dag.
Og dette lovforslag vil med sin vedtagelse betyde, at det vil blive lettere at udvise kriminelle udlændinge, at varigheden af et indrejseforbud generelt vil blive længere, og at straffen for at overtræde et indrejseforbud vil blive hævet betydeligt, fra 6 måneder til 2 år.
I Venstre tror vi på, at de skærpede regler vil have en præventiv effekt.
Vi vil gerne sende et klart signal om, at kriminalitet er alvorlige handlinger, der bør og vil blive modsvaret af ganske alvorlige og betydelige konsekvenser.
Stramningerne skal også ses i lyset af, at der er nogle udlændinge, som er klar over, at det ikke har konsekvenser for deres ret til at opholde sig her i landet, at de begår voldshandlinger.
Det er selvfølgelig fuldstændig uacceptabelt, at man på den måde udnytter den gæstfrihed, som vores samfund viser ikkestatsborgere, og det er unfair over for de mange udlændinge, som bor og lever i Danmark, og som ønsker at være en del af samfundet på en positiv måde.
I Venstre vil vi gerne gøre noget ud af at skelne mellem de udlændinge, der gør en indsats for at bidrage positivt til samfundet - som bidrager på arbejdsmarkedet og integrerer sig - og de udlændinge, der ønsker en konfrontation med samfundet gennem vold og kriminalitet.
Når man begår alvorlig kriminalitet, f.eks. simpel vold, viser man klart og tydeligt, at man ikke er villig til at integrere sig, at man ikke respekterer det danske samfunds demokratiske værdier, og så må man jo tage følgerne.
Man kan miste retten til at være i Danmark.
Det er fast og fair udlændingeog integrationspolitik, det er til at forstå, ikke mindst for de kriminelle udlændinge.
Forslaget udvider også muligheden for at udvise udlændinge, der offentligt opfordrer til forbrydelser eller offentligt billiger terrorhandlinger mod Danmark.
Der sker i øjeblikket en kraftig udvikling i omfanget og ikke mindst i graden af bandekriminalitet.
Oftere og oftere - alt for ofte -
hører vi om skyderier og knivstikkerier på åben gade mellem kriminelle bander.
Allerede i dag kan der jo ske en udvisning, hvis en udlænding idømmes en ubetinget frihedsstraf for overtrædelse af straffelovens bestemmelser om besiddelse m.v. af skydevåben under særlige skærpede omstændigheder, men udvisningen er begrænset til at gælde domme for besiddelse af skydevåben på offentligt tilgængelige steder og særdeles farlige våben og eksplosive stoffer.
Lovforslaget indeholder jo et forslag, der betyder, at domstolene også kan beslutte, at der uanset varigheden af opholdet i landet skal ske udvisning i de tilfælde, hvor udlændingen idømmes ubetinget fængsel for overtrædelse af våbenlovgivningen.
I Venstre finder vi det fair, at omgangen med våben eller overtrædelse af våbenlovgivningen kan føre til udvisning.
Besiddelse af og, endnu værre, brug af våben er alvorlig kriminalitet, og det er en kriminalitetsform, hvor andre menneskers liv udsættes for alvorlig fare.
Derfor finder vi det også helt fair, at omgangen med våben og overtrædelse af våbenlovgivningen kan føre til udvisning af ikkestatsborgere.
Vi er også tilfredse med, at det kommer til at fremgå af udlændingeloven, at det anses som en skærpende omstændighed i forbindelse med udvisning, hvis kriminalitet begås i forening, f.eks. ved bandeaktiviteter.
Endelig tydeliggør lovforslaget, at udlændinge, der er opført på FN's og EU’s sanktionlister med rejserestriktioner, nægtes indrejse og ophold i Danmark.
I Venstre anerkender vi selvfølgelig de internationale forpligtelser, det er vi nødt til.
Som jeg tidligere har redegjort for, synes vi i Venstre, at det er fair at stramme op på udvisningsreglerne.
Når man er gæst i et land, altså ikkestatsborger i et land, har man en særlig forpligtelse til at overholde det pågældende lands love og regler, kort sagt til at opføre sig ordentligt og udvise respekt over for det land, man besøger.
Derfor er vi i Venstre tilfredse med, at det nu kan og i mange tilfælde vil føre til udvisning.
Derfor støtter Venstre lovforslaget.